《寿袁睎我方伯尊翁》
明代·孙继皋

汝南月旦数诸袁，盖世风标尔自尊。向以文章雄郡国，不将纶綍傲丘樊。

微吟花影春萦社，半醉江声夜到门。共指衡山堪献寿，郎君新此建朱幡。

作者简介：（1550—1610）常州府无锡人，字以德，号柏潭。万历二年进士第一。除修撰。官至吏部侍郎，摄铨事，论救诸谴谪官，无所避讳。神宗嫡母陈太后梓宫发引，帝称疾不送，遣官代行，继皋上疏极谏，忤旨。及三殿失火，大臣请去者，皆慰留，独继皋致仕去，卒赠礼部尚书。有《宗伯集》、《柏潭集》。